Via vertoon dokumentêr oor Steinhoff | Netwerk24
Via vertoon dokumentêr oor Steinhoff
Deur Christiaan du Plessis 04 September 2018 17:43
DStv-kykers wat nog nie die opspraakwekkende Steinhoff-debakel mooi verstaan nie, kan uitsien na 'n dokumentêre program oor dié korporatiewe reus se ineenploffing.
Dié tweedelige dokumentêr word in die eerste twee weke van vandeesmaand op die Afrikaanse leefstylkanaal, Via (DStv-kanaal 147), uitgesaai.
Robert Kaden, Via-woordvoerder, sê talle mense verstaan nog nie mooi hoe die Steinhoff-debakel inmekaar steek nie.
"Steinhoff bly op almal se lippe. Ons het daarom besluit om 'n dokumentêre program daaroor te maak," sê Kaden. Dit word so aangebied dat dit maklik verstaanbaar is.
Via sê in 'n verklaring dié dokumentêr is die laaste aflewering in die dokumentêre reeks Ons praat oor.
"Die eerste deel van die dokkie handel oor die geskiedenis en meteoriese opgang van Steinhoff, asook die kernrolspelers wat gehelp het om van dié maatskappy 'n wêreldwye sukses te maak. Daar word gekyk na moontlike waarskuwingstekens wat kon gehelp het om die korporatiewe reus se finansiële ineenstorting te voorkom," lui die verklaring.
"Deel twee skop af met die dramatiese ineenstorting van Steinhoff op 5 Desember 2017."
Deel twee ondersoek ook hoe die Steinhoff-sage Suid-Afrikaners raak, en hoe, indien moontlik, Steinhoff sal kan herstel.
'n Verskeidenheid kenners neem aan die program deel. James-Brent Styan, skrywer van Steinhoff en die Stellenbosse boys, Nellie Brand-Jonker, 'n joernalis by Netwerk24, Rob Rose, redakteur van Financial Mail, en Magda Wierzycka, uitvoerende hoof van Sygnia, is van die deelnemers.
* Deel een word Woensdag 5 September om 20:00 uitgesaai. Die heruitsending van die eerste deel is op Sondag 9 September om 18:00.
* Deel twee word Woensdag 12 September om 20:00 uitgesaai. Die heruitsending is op Sondag 16 September om 18:00.